b'\n_START_ARTICLE_\nCivilization (brettspill)\n_START_PARAGRAPH_\nCivilization er et brettspill fra 1980 som handler om sivilisasjonens utvikling i middelhavslandene, fra Den persiske gulf i \xc3\xb8st til Tunis og nordover litt nord for dagens Sveits i vest . Spillet ble utgitt i UK i 1980 av Hartland Trefoil og i USA i 1981 av Avalon Hill (n\xc3\xa5 eid av Hasbro). Senere er spillet utgitt i flere land av forskjellige selskaper bl.a. av Gibson Games og Descartes Editeur. Civilization regnes som det oprinnelige civilization-spillet._NEWLINE_Civilization var en av flere inspirasjonskilder for Sid Meier som startet den mer kjente 4X-spillserien Civilization.\n_START_SECTION_\nSpilloppsett\n_START_PARAGRAPH_\nKartet er delt inn i landomr\xc3\xa5der, med tilh\xc3\xb8rende kystomr\xc3\xa5der hvor transportskip kan bevege seg. Mellom kystene er det store sj\xc3\xb8omr\xc3\xa5der som blir tilgjengelige seinere i spillet med teknologien astronomi. Hvert landomr\xc3\xa5de har en populasjonsverdi som sier hvor mange brikker som kan befinne seg der. I mange landomr\xc3\xa5der er det en hvit eller sort firkant. P\xc3\xa5 disse er det lettest \xc3\xa5 bygge byer. De hvite byene ligger ved de m\xc3\xb8rkegr\xc3\xb8nne omr\xc3\xa5dene som representerer st\xc3\xb8rre elvers jordbruksland og delta, og dermed er utsatt for flodb\xc3\xb8lger._NEWLINE_Det finnes ni folkeslag der \xc3\xa5tte kommer inn fra hver sin kant p\xc3\xa5 kartet, og en dukker opp p\xc3\xa5 Kreta. De fleste har navn etter historiske nasjoner og folkeslag som assyrere, illyriere og egyptere._NEWLINE_Et spill kan ha mellom 2 og 7 spillere, 8 med utvidelse. Hver spiller har opp til 55 brikker, 4 skip og 9 byer til r\xc3\xa5dighet. De 55 brikkene reduseres avhengig av hvor mange deltagere et spill har.\n_START_SECTION_\nSpillets gang\n_START_PARAGRAPH_\nDet hele starter som et ekspansjonsspill. En brikke blir til to, man flytter, to brikker blir til 4 osv. N\xc3\xa5r to folkeslag har brikker i samme omr\xc3\xa5de blir det kun kamp om det ikke er levegrunnlag nok for begge spillerne p\xc3\xa5 slutten av en runde. Dermed har begge sider har mulighet til \xc3\xa5 forsterke eller trekke seg tilbake i sitt trekk. Kamp er helt terningl\xc3\xb8st, og avgj\xc3\xb8res etter at alle har flyttet. Svakeste part mister en brikke, s\xc3\xa5 mister sterkeste en, og dette fortsetter helt til spillerne tilsammen har s\xc3\xa5 mange brikker som populasjonsverdien i omr\xc3\xa5det. Alle spillerne m\xc3\xa5 deretter fjerne brikker til de har mindre eller lik populasjonsverdien antall brikker i hvert omr\xc3\xa5de._NEWLINE_B\xc3\xa5ter kan bygges av to brikker p\xc3\xa5 stedet, eller to handelsvarer hvor som helst. Byer kan bygges hvor som helst. Det koster 6 brikker der byfeltene er (svarte/hvite firkanter) og 12 alle andre steder. Det kan ikke v\xc3\xa6re andre brikker der det er byer._NEWLINE_Byer kan ogs\xc3\xa5 angripes av 7 eller flere brikker. Da rives byen, byttes ut med opptil 6 brikker og vanlig kamp utkjempes. Angriper skal deretter stjele et handelskort og kan konvertere tre brikker som ikke er p\xc3\xa5 brettet til skattkammeret (byen plyndres).\n_START_SECTION_\nHandel\n_START_PARAGRAPH_\nBasert p\xc3\xa5 hvor mange byer man har, f\xc3\xa5r man hver runde handelskort, jo flere byer, jo mer verdifulle kort. Hver by samler ogs\xc3\xa5 inn 2 brikker til skattkammeret. En interessant vri her er at ekspansjonsbrikkene brukes. Baksiden har bilde av noen amforaer. Dette reduserer nemlig ogs\xc3\xa5 hvor mange brikker en kan ha p\xc3\xa5 brettet til en viss grad, jo mer penger man samler inn, jo f\xc3\xa6rre brikker p\xc3\xa5 brettet. Mange penger er derfor ofte et problem, men \xc3\xa5 bygge b\xc3\xa5ter kan redusere problemet betydelig. Teknologien myntlaging gj\xc3\xb8r at man kan variere hvor mange brikker som konverteres til skatter hvert trekk. De kan senkes til 1 per by eller \xc3\xb8kes til 3 per by. Man kan ogs\xc3\xa5 bytte inn 18 skattebrikker for et handelskort av verdien 9 (s\xc3\xa5kalt gullkort, siden gull er en av varene med 9 tallet p\xc3\xa5)._NEWLINE_Deretter er det en handelsfase. Her skal man bytte inn de varene man har f\xc3\xa5tt mot andre varer, tre og tre kort av gangen. M\xc3\xa5let er \xc3\xa5 samle serier av samme vare og bytte seriene inn for poeng som man kj\xc3\xb8per teknologier for. Verdien til seriene er kvadratisk i forhold til antall kort, det vil si at man f\xc3\xa5r 1,4,9,16,25,36,49 eller 64 ganger verdien til kortet for hhv. 1,2,3,4,5,6,7 eller 8 kort. Verdien til handelskortet g\xc3\xa5r fra 1 til 9. (Tre kort med vin med verdi 5 gir totalt 5x9 = 45.)\n_START_SECTION_\nUlykker\n_START_PARAGRAPH_\nBlant alle handelskortene som deles ut til dem som har byer, er det stokket inn \xc2\xabulykker\xc2\xbb (Calamities) som jordskjelv, sult, borgerkrig, sykdom og borgeroppstand. Det er en ulykke man ikke kan bytte bort i stabel 2, 3, 4, 5 og 6, samt en ulykke som kan byttes bort i bunke 2 til og med 9. De fleste bunkene har to forskjellige varer, og man tjener derfor stort p\xc3\xa5 \xc3\xa5 handle, tross risikoen for \xc3\xa5 f\xc3\xa5 en ulykke fra handelspartneren. Om det g\xc3\xa5r riktig d\xc3\xa5rlig, tar kun to ulykker effekt om man ender opp med mer enn to ulykker.\n_START_SECTION_\nAdvanced Civilization\n_START_PARAGRAPH_\nAdvanced Civilization kom i 1991 og er en utvidelse til Avalon Hills originalspill Civilization. Noen regler er foreklet mens andre er mer avansert. Begge spillene trengs for \xc3\xa5 spille Advanced Civilization, og utvidelsen er mer en oppdatering av det originale spillet enn et tillegg.\n_START_SECTION_\nEndringer fra Civilization\n_START_PARAGRAPH_\nI originalspillet oppgir man i handelsrunden antall kort og samlet verdi, samt minst ett av kortene i kombinasjonen. I Advanced Civilization (Adv Civ) oppgir man tre kort der to av dem m\xc3\xa5 v\xc3\xa6re riktige mens det tredje kan v\xc3\xa6re en bl\xc3\xb8ff._NEWLINE_Teknologier fungerer forskjellig i utvidelsen. I Civilization er antall teknologikort begrenset og det er ikke nok til alle. I Adv Civ er det flere teknologier og alle kan kj\xc3\xb8pe alle._NEWLINE_Hvordan spillet vinnes er ogs\xc3\xa5 forskjellig. I Civiliztion vinner den som n\xc3\xa5r frem til sluttfeltet i p\xc3\xa5 Archelogical succesion table (AST)._NEWLINE_AST viser antall trekk og den generelle utviklingen i historien. Den er delt inn i epoker (bronsealderen, jernalderen osv) og det er krav for \xc3\xa5 avansere p\xc3\xa5 denne inn i hver epoke. _NEWLINE_En sjarmerende detalj er om man mister den siste byen s\xc3\xa5 g\xc3\xa5r man bakover p\xc3\xa5 denne tabellen._NEWLINE_I Adv Civ er avsluttes spillet n\xc3\xa5r noen g\xc3\xa5r ut av den siste epoken. Den med mest poeng vinner. Dette er ofte den som er flinkest til \xc3\xa5 handle og utnytte rabatter som hvert teknologi kort gir. Mange kort gir spesielt mye rabatt til noen teknologier._NEWLINE_Det kom ogs\xc3\xa5 en Western Expansion som utvider kartet til og med Spania og s\xc3\xa5 langt nord som England (som er ei myr). Og bare med denne kan man spille med 8 spillere._NEWLINE_Advanced Civilization gav spillet en helt annen f\xc3\xb8lelse. Spesielt fordi man ikke automatisk tapte om man kj\xc3\xb8pte feil teknologier tidlig eller ble hengende for langt tilbake p\xc3\xa5 AST. Man kunne ta seg opp igen i Adv Civ. I civ kunne en ulykke p\xc3\xa5 feil tidspunkt bety total kollaps.\n_START_SECTION_\nAnnet\n_START_PARAGRAPH_\nSpillet, som ikke lenger produseres, ble lenge ansett av fansen som det beste brettspillet i sjangeren, og f\xc3\xa5r pr. 2018 fremdeles nye fans. Spillet anses som enda mer komplekst enn Civilization , og med spilletid p\xc3\xa5 mer enn 6t har spillet v\xc3\xa6rt for spill-entusiaster, mer enn for mannen i gata._NEWLINE_Det har v\xc3\xa6rt arrangert verndesmesterskap i spillet i regi av Boardgame Players Association. Det er laget en web-versjon av spillet der spillere melder seg p\xc3\xa5 for \xc3\xa5 spille turneringer mot andre via nett.\n_START_SECTION_\nMega Civilization\n_START_PARAGRAPH_\nI 2015 kom en ny oppf\xc3\xb8lger, Mega Civilization som er en versjon for 5 til 18 spillere.\n_START_SECTION_\nVideospill\n_START_PARAGRAPH_\nI 1984 ble Incunabula utgitt for MS-DOS. Spillet var for en til tre spiller, basert p\xc3\xa5 et utvalg av reglene i Civilization. Spillet ble kalt uinspirerende, og med d\xc3\xa5rlig AI._NEWLINE_ Det var ikke mulig \xc3\xa5 endre kartet eller vanskelighetsgrad, men id\xc3\xa9en med \xc3\xa5 blande kamp, handel og diplomati ble fremhevet som noe \xc3\xa5 se n\xc3\xa6rmere p\xc3\xa5._NEWLINE_Avalon Hill\'s Advanced Civilization kom som videospill for MS-DOS i 1995 etter MicroProse\'s suksess med Sid Meier\'s Civilization fra 1991. Avalon Hills utgave var en dataversjon av brettspillet og ble fullstendig utkonkurrert av "Sid Meier\'s Civilization II" som kom i 1996. Avalon Hill\'s Advanced Civilization er n\xc3\xa5 "abandonware" som er gratis tilgjengelig for fans av brettspillet.'